વૈશ્વિક વ્યાપાર ઠપ્પ થયેલો હતો, ક્રૂડ ઓઈલના ભાવ ૧૧૬થી ૧૨૦ ડોલર સુધી વધી ચૂક્યા હતા. વ્યાજદર ખાસ્સા ઊંચા હતા અને રઘુરામ રાજન વ્યાજદરમાં કાપ મૂકવાના મૂડમાં નહોતા ત્યારે દેશમાં એક આર્થિક અરાજકતા અને ઉચાટનો માહોલ હતો. મનમોહનસિંઘની સરકાર સામે પ્રજામાં ખાસ્સી નારાજગી હતી. જીડીપીનો દર ૭ ટકાથી આગળ ધપતો નહોતો. મનમોહનસિંઘ સરકારે મહાત્મા ગાંધી નેશનલ રુરલ એમ્પ્લોયમેન્ટ સ્કીમ, રાઇટ ટુ ફૂડ સિક્યોરિટી ઉપરાંત કિસાનોની દેવા નાબુદીમાં સરકારી તિજોરી તળિયે પહોંચાડી હતી. મનમોહનસિંઘ ખૂબ સારા અર્થશાસ્ત્રી હતા. તેમની પ્રથમ સરકારે આર્થિક સુધારાઓથી માંડીને અર્થતંત્રને ગતિશીલ બનાવવામાં સારી એવી જહેમત ઊઠાવી હતી અને નોંધપાત્ર સફળતા પણ પ્રાપ્ત કરી હતી, પરંતુ દ્વિતીય ટર્મમાં મનમોહન સરકારને પુરતી બહુમતી નહોતી.